ນັກເສດຖະສາດ ໄນຈີເຣຍ ຖືກເລືອກເປັນຫົວໜ້າ ອົງການໆຄ້າໂລກຄົນໃໝ່
ທ່ານນາງກ່າວວ່າ ອົງການໆຄ້າໂລກ ຈໍາເປັນຕ້ອງໄດ້ເຮັດວຽກຮ່ວມກັບອົງການໂຄແວັກແລະການເລັ່ງລັດໃນການພັດທະນາຢາວັກຊີນຕະຫຼອດທັງອົງການອື່ນໆ
ໃນການເຄື່ອນໄຫວ ທີ່ມີຄວາມສໍາຄັນປະຫວັດສາດ ອົງການໆຄ້າໂລກ ຫຼື WTO ໄດ້ເລືອກເອົາແມ່ຍິງຄົນທຳອິດແລະຄົນອາຟຣິກາຜູ້ທຳອິດ ເປັນຜູ້ນຳຂອງອົງການດັ່ງກ່າວ Lisa Schlein ມີລາຍງານເລື້ອງນີ້ ຈາກເຈນີວາ ດັ່ງໄພສານ ຈະນຳເອົາລາຍລະອຽດ ມາສະເໜີທ່ານ ໃນອັນດັບຕໍ່ໄປ ທ່ານນາງ ເອັນໂກຊີ ໂອໂກນໂຈ-ອີເວລາ (Ngozi Okonio-Iweala) ນັກເສດຖະສາດໄນຈີເຣຍ ເອີ້ນການແຕ່ງຕັ້ງທ່ານນາງ ໃຫ້ເປັນຜູ້ອຳນວຍການໃຫຍ່ຂອງອົງການໆຄ້າໂລກວ່າ ເປັນການບຸກເບີກໃໝ່ ທ່ານນາງໄດ້ກ່າວຕໍ່ສະພາບໍລິຫານວ່າ ທ່ານນາງມີຄວາມກະຕືລືລົ້ນທີ່ຈະເລີ້ມການປະຕິຮູບແລະປັບປຸງກົດລະບຽບຕ່າງໆຂອງອົງການໆຄ້າໂລກ ໃຫ້ທັນກັສະພາບການ ຂອງສັດຕະ ວັດທີ 21 ທ່ານນາງກ່າວກ່ຽວກັບເລື້ອງນີ້ວ່າ: ທ່ານນາງໂອໂກນໂຈ-ອີເວລາ ກ່າວວ່າ ບັນຫາທ້າທາຍທີ່ກຳລັງປະເຊີນໜ້າກັບອົງການໆຄ້າໂລກ ແມ່ນມີຢູ່ຢ່າງຫຼວງຫຼາຍແລະກໍເປັນສິ່ງທີ່ຍາກລໍາບາກ ແຕ່ກໍບໍ່ແມ່ນວ່າເອົາຊະນະບໍ່ໄດ້ ທ່ານນາງກ່າວວ່າ ນຶ່ງໃນບູລິມະສິດທີ່ສຳຄັນ ຂອງທ່ານນາງ ກໍແມ່ນການເພັ່ງເລັງໃສ່ບັນຫາໂຄວິດ-19 ແລະອັນທີ່ທາງອົງການໆຄ້າໂລກສາມາດເຮັດໄດ້ ເພື່ອປະກອບສ່ວນໃນການແກ້ໄຂ ທ່ານນາງກ່າວວ່າ ອົງການໆຄ້າໂລກ ຈໍາເປັນຕ້ອງໄດ້ເຮັດວຽກຮ່ວມກັບອົງການໂຄແວັກແລະການເລັ່ງລັດໃນການພັດທະນາຢາວັກຊີນຕະຫຼອດທັງອົງການອື່ນໆທີ່ເຮັດວຽກເພື່ອເລັ່ງລັດການສະໜອງ ແລະສັກຢາວັກຊີນໃຫ້ແກ່ປະເທດທີ່ທຸກຍາກ ທ່ານນາງໂອໂກນໂຈ-ອີເວລາ ກ່າວຕື່ມວ່າ: ການເລືອກເອົາທ່ານນາງໂອໂກນໂຈ-ອີເວລາ ຂຶ້ນເປັນຫົວໜ້າອົງການໆຄ້າໂລກ ໄດ້ມີການຊັກຊ້າມາເປັນເວລາຫຼາຍໆເດືອນ ຍ້ອນອະດີດປະທານາທິບໍດີ ດໍໂນລ ທຣຳ ບໍ່ໃຫ້ການສະໜັບສະໜຸນ ຕໍ່ທ່ານນາງ ໂດຍໂຕ້ແຍ້ງວ່າ ທ່ານນາງບໍ່ມີປະ ສົບພະການ ໃນເລື້ອງການຄ້າໂດຍກົງ ເມື່ອປຽບທຽບໃສ່ຜູ້ສະໝັກຄົນອື່ນໆ ລັດຖະບານຂອງທ່ານໄບເດັນ ໄດ້ຍົກເລີກການຄັດຄ້ານດັ່ງກ່າວຂອງສະຫະລັດເພື່ອແຜ້ວທາງໃຫ້ທ່ານນາງນາງໂອໂກນໂຈ-ອີເວລາ ເຂົ້າກຳຕຳແໜ່ງຜູ້ອຳນວຍ ການຂອງອົງການໆຄ້າໂລກ